কুফর তুসার যুদ্ধ (৬৫৮)

পটভূমি 
খলিফা আলির কর্তৃত্ব অস্বীকারকারী ও দীর্ঘদিনের বৃহত্তর সিরিয়ার গভর্নর হিসেবে দায়িত্ব পালনকারী মুয়াবিয়া ইবন আবি সুফিয়ান প্রথম ফিতনা চলাকালীন নিজের অবস্থান শক্তিশালী করার জন্যে একাধিক পদক্ষেপ গ্রহণ করেন। তিনি তাঁর সামরিক শক্তির ভিত্তি হিসেবে সিরিয়াকেই কেন্দ্র হিসেবে ধরে রাখেন। এমনকি নিজের বাহিনীর মধ্যে ঐক্য ধরে রাখার জন্য তাঁর পক্ষে সমর্থন জানালেও সিরিয়ার বাইরের কাউকে সেনাবাহিনীতে অন্তর্ভুক্ত করতে অস্বীকৃতি জানান। উসমানের সমালোচকরা ছাড়াও বসরা ও কুফায় এমন কিছু লোকও ছিলেন, যারা আলীর শাসনকে অবৈধ মনে করতেন এবং তাঁরা উমাইয়াদের পক্ষে চলে যান। তবে মু‘য়াবিয়া প্রথমে তাদের সেনাবাহিনীতে সরাসরি অন্তর্ভুক্ত করতে অনিচ্ছুক ছিলেন। তবে তিনি শেষ পর্যন্ত এই বিচ্ছিন্ন হয়ে আসা লোকদের গ্রহণ করেন, কিন্তু তাদের মূল সিরীয় সেনাবাহিনী থেকে পৃথক রাখেন এবং এজন্য তিনি হিমস গ্যারিসনের অংশ হিসেবে কিন্নাসরিনে একটি সম্পূর্ণ নতুন গ্যারিসন প্রতিষ্ঠা করেন, যাতে এসব আগত সমর্থকদের বসবাস ও সংগঠিত করা যায়। এছাড়াও আল-জাজিরা ও মসুলে তারা বসতি স্থাপন করেন। কুফায় আলীর শাসনের বিরোধিতা করা বানু আল-আরকাম গোত্র মু‘য়াবিয়ার পক্ষে চলে যায় এবং তারাও আল-জাজিরায় গিয়ে বসবাস শুরু করে।

 সংঘর্ষ 
কুমাইল ইবনে জিয়াদ আনবারে সুফিয়ান ইবনে আওফের অভিযানের সময় হিত নগরে অবস্থান করছিলেন। তাই তিনি হিতের দায়িত্ব একজন প্রতিনিধির হাতে ন্যস্ত করে সরাসরি সেরকেসিয়াম অভিমুখে রওনা হন। কারণ তিনি জানতে পারেন যে, একদল আক্রমণকারী শহরটির ওপর হামলা চালানোর জন্য একত্র হয়েছে। তাদের মোকাবিলা করার উদ্দেশ্যে তিনি অগ্রসর হন। কিন্তু সুফিয়ানের বাহিনী হিতের দিকে অগ্রসর হলে সেখানে অবস্থানরত সৈন্যদের অনেকেই পালিয়ে যেতে শুরু করে। ফলে হীত রক্ষার জন্য মাত্র ৫০ জন সৈন্য অবশিষ্ট থাকে। এই পরিস্থিতিতে কুমাইলের হীত ত্যাগ করে সিরকেসিয়ামের দিকে চলে যাওয়ার সিদ্ধান্তটি খলিফা আলির কাছে সঠিক মনে হয়নি। তিনি মনে করেন, কুমাইলের উচিত ছিল হিতে অবস্থান করেই থেকে শহরটির প্রতিরক্ষা সুসংহত করা। এদিকে নুসাইবিনের গভর্নর শাবিব ইবনে আমির কুমাইলকে অবহিত করেন যে, মুয়াবিয়া ইবনে আবি সুফিয়ান সিরকেসিয়ামের বিরুদ্ধে আবদুর রহমান ইবনে কুব্বাতকে প্রেরণ করেছেন। এই সংবাদ পরিস্থিতিকে আরো জটিল ও উত্তেজনাপূর্ণ করে তোলে। কারণ এতে গোটা অঞ্চলজুড়ে সামরিক তৎপরতা দ্রুত বিস্তৃত হচ্ছিল এবং বিভিন্ন কৌশলগত নগরী আক্রমণের ঝুঁকির মুখে ছিল।

কুমাইল নুসাইবিনে আক্রমণের আশঙ্কা থাকলে তা প্রতিহত করার উদ্দেশ্যে আবদুর রহমানের বাহিনীকে বাধা দেওয়ার জন্য অগ্রসর হন। তিনি প্রায় ৪০০ জন অশ্বারোহী সৈন্য নিয়ে তাদের মোকাবিলায় এগিয়ে যান। পরে তিনি সংবাদ পান যে, উমাইয়া সৈন্যরা কুফর তুসায় অবস্থান নিয়েছে। তাই কুমাইল দ্রুত কুফর তুসার দিকে অগ্রসর হন। সেখানে আবদুর রাহমান ইবন কুব্বাত এবং মা‘আন ইবনে ইয়াযিদ ২৪০০ জন সৈন্য নিয়ে তার মুখোমুখি হয়। সংখ্যায় অনেক কম হওয়া সত্ত্বেও কুমাইল সাহসিকতার সঙ্গে আক্রমণ চালান। তিনি সরাসরি তাদের ওপর ঝাঁপিয়ে পড়েন, ফলে শত্রুদের অধিকাংশ ছত্রভঙ্গ হয়ে যায় এবং তাদের মধ্যে উল্লেখযোগ্য ক্ষয়ক্ষতি হয়। যুদ্ধে কুমাইলের কৌশল ও দৃঢ় নেতৃত্বের ফলে উমাইয়া বাহিনী টিকতে পারেনি। কুমাইল তার সৈন্যদের প্রতি কঠোর নির্দেশ দেন যে, কেউ যেন পিছু হটা শত্রুকে তাড়া না করে এবং কোনো আহত ব্যক্তিকে হত্যা না করে। সংঘর্ষে কুমাইলের বাহিনীর দুইজন সৈন্য নিহত হয়। এ সময় শাবিব ইবনে আমির ৬০০ জন সৈন্য নিয়ে কুমাইলকে সহায়তা করার জন্য এসে পৌঁছান। কিন্তু তাদের আগমনের আগেই কুমাইল উমাইয়া বাহিনীকে সম্পূর্ণরূপে পরাজিত করেন। পরবর্তীতে কুমাইল তার এই বিজয়ের সংবাদ আলিকে জানান। আলি।তাকে অভিনন্দন জানান এবং তার সাহস ও সাফল্যের জন্য পুরস্কৃত করেন। 

 তথ্যসূত্র 

বিষয়শ্রেণী:প্রথম ফিতনা
বিষয়শ্রেণী:রাশিদুন খিলাফত জড়িত লড়াই
বিষয়শ্রেণী:৬৫৮-এ প্রতিষ্ঠিত